Republika Srbija KOMISIJA ZA ZAŠTITU KONKURENCIJE
Savska ulica 25 / IV , Beograd Broj : 4/0 - 01 - 177/2021 - 03
Datum : 05. 02. 2021. godine
Na osnovu čl. 35. st. 2. Zakona o zaštiti konkurencije ( „ Službeni glasnik RS “ , br. 51/2009 i 95/2013 ) i čl. 139. st. 2. Zakona o opštem upravnom postupku ( „ Službeni glasnik RS “ , br. 18/2016 i 95/2018 - autentično tumačenje ) predsednik Komisije za zaštitu konkurencije donosi Dopunski Zaključak
I POKREĆE SE POSTUPAK ispitivanja povrede konkurencije po službenoj dužnosti protiv sledećih učesnika na tržištu , i to :
- Gigatron eksport-import , prodaja i servis računara na veliko i malo doo Beograd ( Čukarica ) matični broj : 17479946 , sa registrovanim sedištem na adresi : Kirovljeva 17 , Beograd , koje zastupa direktor , Vladan Janković ,
- Tehnomedia centar doo Zaječar , matični broj : 20168501 , sa registrovanim sedištem na adresi : Generala Gambete 44 , Zaječar , koje zastupa direktor , Dragan Jovanović ,
- Emmezeta Srbija društvo sa ograničenom odgovornošću Beograd ( Novi Beograd ) , matični broj : 20276444 , sa registrovanim sedištem na adresi : Partizanske avijacije 2A , Beograd – Novi Beograd , koje zastupaju direktori , Slobodan Skolnik i Andrzej Pawel Sitarz i
- XLS d.o.o. Beograd ( Zemun ) , matični broj : 21052868 , sa registrovanim sedištem na adresi Grmečka 44 , Beograd – Zemun , koje zastupa direktor , Milko Đerić , radi utvrđivanja postojanja povrede konkurencije iz člana 10. Zakona o zaštiti konkurencije .
II Ovim zaključkom dopunjava se zaključak predsednika Komisije za zaštitu konkurencije broj 4/0 - 01 - 575/2020 - 01 od 01. 09. 2020. godine .
III Pozivaju se sva lica koja raspolažu podacima , ispravama ili drugim relevantnim informacijama koje mogu biti od značaja za utvrđivanje činjeničnog stanja u ovom postupku da iste dostave Komisiji za zaštitu konkurencije na adresu ul. Savska br. 25 , Beograd .
IV Ovaj zaključak se objavljuje u „ Službenom glasniku Republike Srbije ” i na internet strani Komisije za zaštitu konkurencije .
Obrazloženje
Komisija za zaštitu konkurencije ( u daljem tekstu : Komisija ) , zaključkom predsednika Komisije broj 4/0 - 01 - 575/2020 - 1 od 01. 09. 2020. godine , pokrenula je postupak po službenoj dužnosti protiv povezanih učesnika na tržištu : Preduzeća za trgovinu i usluge Roaming Electronics d.o.o. Vračar , matični broj 17540602 ( u daljem tekstu : društvo Roaming Electronics ) , Milutina Milankovića 7b , Novi Beograd i Preduzeća za proizvodnju i trgovinu Tehnomanija d.o.o. Beograd , matični broj 17233041 ( u daljem tekstu : društvo Tehnomanija ) , Triše Keclerovića 27l , Beograd , radi ispitivanja povrede konkurencije iz člana 10. Zakona o zaštiti konkurencije ( „ Službeni glasnik RS “ , broj 51/2009 i 95/2013 – u daljem tekstu : Zakon ) .
U ispitnom postupku pokrenutom prethodno navedenim zaključkom ispituje se da li su društva Roaming Electronics i Tehnomanija , u prethodnih pet godina , a naročito u 2019. i 2020. godini uticala na cene proizvoda , čiji su uvoznici , odnosno distributeri , u daljoj prodaji , što predstavlja povredu konkurencije iz člana 10. Zakona .
Značajni kupci potrošačke elektronike koju društvo Roaming Electronics uvozi , odnosno distribuira su sledeća društva aktivna na tržištu maloprodaje :
- Gigatron eksport-import , prodaja i servis računara na veliko i malo doo Beograd ( Čukarica ) matični broj : 17479946 ( u daljem tekstu : Gigatron ) , sa registrovanim sedištem na adresi : Kirovljeva 17 , Beograd ,
- Tehnomedia centar doo Zaječar , matični broj : 20168501 ( u daljem tekstu : Tehnomedia ) , sa registrovanim sedištem na adresi : Generala Gambete 44 , Zaječar ,
- Emmezeta Srbija društvo sa ograničenom odgovornošću Beograd ( Novi Beograd ) , matični broj : 20276444 ( u daljem tekstu : Emmezeta ) , sa registrovanim sedištem na adresi : Partizanske avijacije 2A , Beograd – Novi Beograd i
- XLS d.o.o. Beograd ( Zemun ) , matični broj : 21052868 ( u daljem tekstu : XLS ) , sa registrovanim sedištem na adresi Grmečka 44 , Beograd – Zemun .
Uvidom u dostupne podatke o cenama pojedinih proizvoda potrošačke elektronike proizlazi da se u maloprodajnim objektima naročito ovih društava , kao i na njihovim internet stranama , nude predmetni proizvodi po identičnim , ili gotovo identičnim cenama , što je Komisija imala u vidu i kod pokretanja postupka protiv društava Roaming Electronics i Tehnomanija .
Određivanje cene u daljoj prodaji / preprodaji kao posebna vrsta povrede konkurencije , može biti učinjena kako samo od strane dobavljača , tako i kao jedinstvena povreda konkurencije od strane obe ugovorne strane u distribuciji proizvoda odnosno od strane dobavljača i maloprodavca , u kojem slučaju je maloprodavac zajedno sa dobavljačem odgovoran za ovu vrstu povrede konkurencije .
Iz informacija i podataka kojima Komisija trenutno raspolaže proizlazi osnovana pretpostavka da su naročito navedeni kupci u istom periodu ( u prethodnih pet godina , a naročito u 2019. i 2020. godini ) poslovali u maloprodaji na način da su imali učešće u određivanju cena u daljoj prodaji .
Na osnovu iznetog , Komisija je osnovano pretpostavila da naročito sledeći kupci društva Roaming Electronics i to : društva Gigatron , Tehnomedia , Emmezeta i XLS nisu samostalno formirala maloprodajne cene predmetnih proizvoda već zajedno sa društvom Roaming Electronics odnosno da su ovakve cene rezultat radnje povrede konkurencije u vidu određivanja cena u daljoj prodaji u koju su uključeni naročito ovi kupci društva Roaming Electronics .
Restriktivni sporazumi su , u skladu sa odredbom člana 10. Zakona , sporazumi između učesnika na tržištu koji imaju za cilj ili posledicu značajno ograničavanje , narušavanje ili sprečavanje konkurencije na teritoriji Republike Srbije .
Članom 10. stav 2. Zakona , propisano je da restriktivni sporazumi mogu biti ugovori , pojedine odredbe ugovora , izričiti ili prećutni dogovori , usaglašene prakse , kao i odluke oblika udruživanja učesnika na tržištu , a kojima se naročito neposredno ili posredno utvrđuju kupovne ili prodajne cene ili drugi uslovi trgovine , kao i drugim radnjama i aktima navedenim u ovoj zakonskoj odredbi .
Članom 35. stav 1. Zakona propisano je da Komisija pokreće postupak ispitivanja povrede konkurencije po službenoj dužnosti , kada na osnovu dostavljenih inicijativa , informacija i drugih raspoloživih podataka , osnovano pretpostavi postojanje povrede konkurencije .
Odredbom člana 139. stav 2. Zakona o opštem upravnom postupku , propisano je da kada rešenjem nije odlučeno o svim pitanjima organ može , na zahtev stranke ili po službenoj dužnosti , doneti rešenje o pitanjima o kojima nije odlučeno ( dopunsko rešenje ) .
Odredbom člana 146. stav 5. Zakona o opštem upravnom postupku , propisano je da se na zaključak shodno primenjuju odredbe ovog zakona o rešenju .
Imajući u vidu da se na osnovu svega prethodno navedenog osnovano pretpostavlja postojanje jedinstvene povrede konkurencije iz člana 10. Zakona i uz učešće društava Gigatron , Tehnomedia , Emmezeta i XLS zaključak predsednika Komisije broj 4/0 - 01 - 575/2020 - 01 od 01. 9. 2020. godine dopunjen je tako što je postupak pokrenut i protiv navedenih učesnika na tržištu .
Na osnovu navedenog odlučeno je kao u stavu I i II dispozitiva ovog Zaključka .
Saglasno odredbama člana 35. stav 2. Zakona odlučeno je kao u stavu III dispozitiva ovog Zaključka .
Saglasno članu 40. stav 1. Zakona odlučeno je kao u stavu IV dispozitiva ovog Zaključka .
Uputstvo o pravnom sredstvu :
Protiv ovog zaključka nije dopuštena posebna žalba , a isti se može osporavati u upravnom sporu pokrenutom tužbom protiv konačne odluke Komisije u ovoj upravnoj stvari .
Predsednik Komisije
Nebojša Perić